Vakansieplanne gefnuik? Gelukkig kan jy in 2020 maklik ’n virtuele blik kry op van ons wêreld se mooiste besienswaardighede, Suid-Afrika inkluis!
Drive South Africa het dié mooi webblad geskep waar jy ’n virtuele toer kan doen van Suid-Afrika se bekendste plekke – en ook minder bekende kolle. Dit kombineer Google Street Views-beeldmateriaal met foto’s, video’s en stories sodat jy voel asof jy self daar is.
Valskermsweef in Rusland, duik met haaie, besoek die antieke stad Petra in Jordanië, kyk tulpe in Nederland… tik ’n bestemming in op www.airpano.com, en die kans is goed daar’s ’n 360°-video en foto’s daarvan! Probeer self – druk die pyltjies in die boonste linkerkant van dié videos om rond te kyk soos die video speel:
Dit is op menige se moetdoenlysie. Jy hoef egter nie self die tawwe staproete aan te pak om die eeue-oue ruïnes te sien nie. Kyk net hier!
Hier’s iets wat jy dalk nooit self gaan doen nie: Kuier in die Amasone! Dié virtuele toer van die Amasone deur Conservation International neem jou diep binne die reënwoud. Die gids Kamanja Panashekung en die akteur Lee Pace praat oor hoe belangrik dit is om die reënwoud te beskerm – jy kan weer eens die pyltjies in die boonste linkerhoek van die video beweeg om rond te kyk.
’n Paar uitstallings in die Louvre, Frankryk, is ook in virtuele formaat beskikbaar. Jy benodig Adobe Flash Player om dié toere te kyk.